Nali ja huumor päästab lõpuks hullemast – ühe mehe lugu oma lõbusast abielust multiskleroosiga
Ain Lee kooselu multiskleroosiga – mille kirjeldused tema mahlakas kõnepruugis on ilmselgelt lõbusamad kui olukord ise – algas üle kümne aastat tagasi. Ta juhtis oma reklaamibürood, ehitas maja, ja märkas hämmeldusega, et jalad kaovad alt.
Kooliajal oli reklaami- ja action-mees Ain vaimukas sädehing ja pai paharet, kelle kujundlik mõtlemine ja väljendumine muutis nõukogudeaegsed piirangud pehmelt öeldes õhuliseks. Nüüd veedab endiselt särava mõistusega mees enamiku päevadest Pärnu lähedal Paikusel oma voodis. Tema elukaaslaseks on 7 aastat olnud sclerosis multiplex, hulgiskleroos ehk multiskleroos. Aga tema ise ei ole multiskleroos, vaid mees, kes kinnitab: “Anna nähtusele või loomale nimi — ja ta on sinu oma!”
Kui jalgade alt kadumise teemaga Pärnu arstide poole pöördusin, oli esmane diagnoos: ealised iseärasused! Mida värki! Ma olin siis 43aastane…”